**Varmerør-tabbe sender ovnssalget til himmels**

**Det begynte som en uskyldig feil i forbindelse med anleggsarbeid og endte med en kø av kalde Oslo-borgere. - Ovnssalget har tatt helt av, sier Elkjøp-sjef.**

Salget av varmeovner tok fullstendig av i Oslo-området torsdag, etter at en tabbe ved anleggsarbeid førte til at fjernvarmeleveransen fra Hafslund knelte.

Hos Elkjøp fikk de sin fylle hyre med å utstyre kalde borgere i hovedstaden med ovner i alle størrelser og fasonger.

- Vi merket umiddelbart at salget tok seg opp noe voldsomt - fra den ene dagen til den andre. Enkelte av butikkene våre melder om over ti ganger høyere salg av varmeovner torsdag i forhold til dagen før, sier administrerende direktør i Elkjøp, Andreas Niss.

Det var en skade på et fjernvarmerør i Akersgata som førte til at tusenvis at Oslo-borgere torsdag våknet opp til iskalde hjem. For mange ble redningen en ny varmeovn hos Elkjøp.

Direktør Niss sier imidlertid at det ikke bare var frustrerte privatpersoner som hutrende fant veien til varehusene hans.

- Vi har også hatt besøk av usedvanlig mange som har kjøpt inn til arbeidsplassene sine, det være seg kontorer eller skoler. En kunde ved varehuset vårt på Slependen kom innom og kjøpte 25 varmeovner til sine frosne arbeidstakere, sier Niss.

**Lover 1.000 kroner til ny varmeovn**

Det var klokken 14.15 onsdag denne uken at Hafslund oppdaget en lekkasje i fjernvarmenettet.

Kort tid etterpå ble selskapet varslet av en entreprenør, som hadde forårsaket en skade på et rør i Akersgata i forbindelse med forberedelser til riving av et bygg.

Informasjonssjef i Hafslund Varme, Truls Jemtland, beklaget torsdag ulempene som tabben ved anleggsarbeidet hadde ført med seg.

Selskapet lovet samtidig at de som hadde blitt rammet skulle få refundert 1.000 kroner dersom de på eget initiativ gikk til anskaffelse av en ny varmeovn.